49.

Euroopan tietosuojavaltuutettu suosittelee seuraavaa: — Lisätään ehdotuksen johdanto-osaan viittaus tähän lausuntoon; — muotoillaan uudelleen säännökset, joissa korostetaan voimassa olevan tietosuojalainsäädännön täysimääräistä sovellettavuutta, yhdessä yleisessä säännöksessä, jossa viitataan direktiiviin 95/46/EY ja asetukseen (EY) N:o 45/2001, ja selvennetään direktiiviä 95/46/EY koskevaa viittausta säätämällä, että kyseisiä säännöksiä on sovellettava yhdenmukaisesti direktiivin 95/46/EY täytäntöönpanoa koskevien kansallisten sääntöjen kanssa. Lisäksi Euroopan tietosuojavaltuutettu suosittelee tämäntyyppisen yleisesti kattavan säännöksen sisällyttämistä johonkin ehdotuksen aineellisista säännöksistä; — rajoitetaan toimivaltaisten viranomaisten oikeus tutustua asiakirjoihin ja tietoihin ehdotuksen nimenomaisesti havaittuihin ja vakaviin rikkomuksiin sekä tapauksiin, joissa on olemassa kohtuullinen epäilys (jonka tukena on oltava konkreettista alustavaa näyttöä) siitä, että rikkomus on tapahtunut; — lisätään vaatimus, jonka mukaan toimivaltaisten viranomaisten on pyydettävä asiakirjoja ja tietoja virallisella päätöksellä, jossa esitetään pyynnön oikeusperusta ja tarkoitus sekä se, mitä tietoja pyydetään, määräaika, jossa tiedot on toimitettava, sekä vastaanottajan oikeus saattaa päätös tuomioistuimen tarkasteltavaksi; — täsmennetään, minkälaisia henkilötietoja ehdotuksen nojalla voidaan käsitellä ja siirtää, määritetään, missä tarkoituksessa kyseiset toimivaltaiset viranomaiset voivat käsitellä ja siirtää henkilötietoja, ja vahvistetaan edellä tarkoitetun käsittelyn osalta oikeasuhteinen tietojen säilytysaika tai vähintään otetaan käyttöön täsmälliset kriteerit sen vahvistamista varten; — ottaen huomioon riskit, joita liittyy tiedonsiirtoihin kolmansille maille, lisätään 23 artiklan 7 kohtaan erityisiä suojatoimia, kuten tapauskohtainen arviointi ja riittävä henkilötietojen suoja henkilötietoja vastaanottavassa kolmannessa maassa; — korvataan ehdotuksen 27 artiklaan sisältyvä 5 vuoden vähimmäissäilytysaika enimmäissäilytysajalla, kun aineistot sisältävät henkilötietoja. Valittavan ajan olisi oltava välttämätön ja oikeasuhteinen tietojen käsittelyn tarkoituksen kannalta; — muotoillaan 28 artiklan 1 kohdan i alakohta seuraavasti: ”Arvopaperikeskus varmistaa, että palveluntarjoaja noudattaa täysin arvopaperikeskuksiin sovellettavia kansallisia sääntöjä tarjotessaan palvelujaan, pannen täytäntöön yksilöiden suojelusta henkilötietojen käsittelyssä ja näiden tietojen vapaasta liikkuvuudesta annettua direktiiviä 95/46/EY. Arvopaperikeskus vastaa (…)”; — lisätään 62 artiklan 2 kohdan b alakohtaan seuraava säännös: ”näiden henkilöiden henkilöllisyys on pidettävä salassa menettelyn kaikissa vaiheissa, mikäli kansallisessa lainsäädännössä ei vaadita henkilöllisyyden paljastamista lisätutkimuksissa tai myöhemmissä oikeustoimissa” ja korvataan 62 artiklan 2 kohdan c alakohdassa ilmaus ”direktiivissä 95/46/EY säädettyjen periaatteiden mukaisesti” ilmauksella ”direktiivin 95/46/EY mukaisesti”; — arvioidaan ehdotetun seuraamusten julkaisemisvelvollisuuden tarpeellisuutta ja oikeasuhteisuutta tässä lausunnossa esitettyjen huolenaiheiden valossa. Tarpeellisuuden ja oikeasuhteisuuden tarkastelun tulosten perusteella säädetään joka tapauksessa riittävistä suojatoimista, jotta taataan syyttömyysolettamaa koskevan periaatteen noudattaminen, asianomaisten vastustusoikeus, tietojen turvallisuus/virheettömyys ja niiden poistaminen asianmukaisen määräajan jälkeen.